《题钓台》
宋代·金履祥

谁云孟氏死，吾道久无传。我读子陵书，仁义独两言。

仁为本心德，义乃制事权。怀辅存体用，治乱生死关。

乃知严先生，优到圣贤边。归来钓清江，夫岂长往人。

汉道终杂霸，文叔徒几沈。何如对青山，俯仰日油然。

我来一瓣香，敬为先生拈。陟彼崔嵬冈，想此仁义心。

俨若羊裘翁，缥缈暮云深。

作者简介：（1232—1303）宋元间婺州兰溪人，字吉父。少有经世志，博览群书。及壮，知向濂、洛之学，事同郡王柏，从登何基之门，专治朱熹之学。咸淳七年，襄樊围急，建言由海道攻燕，所言经过地方、洋面等，悉与后来元朝海运路线相符。德祐初，起为史馆编校，不就。宋亡，隐金华山中，训迪后学。晚居仁山下，学者称仁山先生。卒谥文安。有《大学疏义》、《论语集注考證》、《通鉴前编》和《仁山集》等。